**Tájékoztató a 2020/2021- es tanévre 1. osztályba történő beiratkozásról**

Tekintettel a veszélyhelyzet kihirdetéséről szóló 40/2020. (III. 11.) Korm. rendeletre, az általános iskolai beiratkozás folyamata a 2020/2021. tanítási évre vonatkozóan az emberi erőforrások minisztere 7/2020. (III. 25.) EMMI határozata alapján történik.

Jelen tájékoztató a 2020/2021. tanévre történő általános iskolai beiratkozással kapcsolatos szülői/ törvényes képviselői feladatokat tartalmazza.

Felhívjuk a figyelmet arra, hogy amennyiben a szülő/ törvényes képviselő gyermekét a lakóhely szerinti körzetes általános iskolába szeretné beíratni, akkor az intézmény felé csak a szándék **megerősítése** szükséges, ebben az esetben a beiratkozás automatikusan megtörténik. Amennyiben másik intézményt választanak, akkor **kell benyújtani jelentkezési kérelmet a kiválasztott iskolába**.

A veszélyhelyzetre való tekintettel kérjük, hogy a gyermekek általános iskolai beíratása **lehetőség szerint online módon** kerüljön intézésre a KRÉTA rendszer e-Ügyintézési felületén keresztül, amely a <https://eugyintezes.e-kreta.hu/kezdolap> elérhetőségen található.

**A beiratkozás szakaszai:**

A beiratkozás **két szakaszban** történik:

**Felhívjuk a figyelmet, hogy a Kaposvári Tankerületi Központ által fenntartott iskolák esetében a második szakaszban van lehetőség a beiratkozás folyamatának ügyintézésére.**

1. A beiratkozás első szakaszában 2020. április 6. 0:00 óra és 2020. április 24. 24:00 óra között azok a szülők/törvényes képviselők adhatják le beiratkozási kérelmeiket, akik
* nem állami fenntartású általános iskolába,

vagy

* állami fenntartású, de körzettel nem rendelkező általános iskolába kívánják gyermeküket beíratni.

A körzetes iskolák listáját a <https://kir.hu/KIR2_KORZET_3h/Pub/Index>  oldalon találhatja meg.

2) A beiratkozás **második szakasz**ában a **Kaposvári Tankerületi Központ** által fenntartott iskolák esetében **2020. április 28. 0:00 óra és 2020. május 15. 24:00 óra között** azok a szülők/törvényes képviselők végezhetik el a beiratkozással kapcsolatos ügyintézésüket, akik gyermeküket:

* olyan körzettel rendelkező általános iskolába kívánják beíratni, amely azonban nem a gyermek lakóhelye/életvitelszerű tartózkodási helye szerinti körzetes általános iskola1.
* a gyermek lakóhelye/életvitelszerű tartózkodási helye szerinti körzetes általános iskolába2 kívánják beíratni.

 *A hatályos jogszabályok [a nemzeti köznevelésről szóló 2011. évi CXC. törvény 50. § (6) bekezdése alkalmazásában a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 22. § (6)bekezdése] alapján* ***életvitelszerű ott lakásnak minősül****, ha a tanulónak a kötelező felvételt biztosító iskola körzetében van a* ***lakóhelye****,* ***ennek hiányában a tartózkodási helye****.*

*2 A hatályos jogszabályok [a nemzeti köznevelésről szóló 2011. évi CXC. törvény 50. § (6) bekezdése alkalmazásában a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 22. § (6)bekezdése] alapján* ***életvitelszerű ott lakásnak minős****ül, ha a tanulónak a kötelező felvételt biztosító iskola körzetében van a* ***lakóhelye****,* ***ennek hiányában a tartózkodási helye****.*

Minden olyan tanuló 2020. április 28-án automatikusan felvételre kerül a lakóhelye, tartózkodási helye szerinti körzetes általános iskolába, aki nem nyert felvételt az első szakaszban, illetve nem adta be a jelentkezését más általános iskolába. Ebben a szakaszban szükséges megerősíteni azon gyermekek jelentkezését, akiket a szülők/törvényes képviselők a lakóhely szerinti körzetes általános iskolába szeretnének beíratni.

A gyermek automatikus felvétele a lakóhelye alapján körzetes általános iskolában létesül [az emberi erőforrások minisztere 7/2020. (III. 25.) EMMI határozata 2. d) pontja szerint]. Amennyiben a szülő/törvényes képviselő a lakóhelyétől eltérő tartózkodási helye szerinti körzetes általános iskolába kívánja beíratni a gyermekét, szükséges a kapcsolatfelvétel az érintett általános iskolával.

**A beiratkozáshoz kapcsolódó**an az alábbi **dokumentumok**ra van szükség, melyeknek bemutatása a jelenlegi helyzetre tekintettel elegendő, ha csak a 2020/21-es tanév első napján történik meg.

* A gyermek személyazonosságát igazoló hatósági igazolvány
* A gyermek nevére kiállított TAJ kártya
* A gyermek nevére kiállított lakcímet igazoló hatósági igazolvány
* Nyilatkozat az életvitelszerű ott lakásról
* Nyilatkozat a közös szülői felügyeleti jog gyakorlására vonatkozóan

Az online felületen a gyermekek körzetes iskolába való beíratási szándékának megerősítése úgy történik, hogy a gyermek azonosításához szükséges adatok megadása után megjelölik az intézményt. Online jelentkezés esetén a felületre fel lehet tölteni a dokumentumok másolatát, személyes megjelenés esetén pedig kérjük bemutatni, illetve átadni az intézményi ügyintézőnek.

A 7/2020. (III. 25.) EMMI határozat alapján az online beiratkozás esetén az eredeti iratok bemutatására a 2020/2021. tanév első napján kerül sor.

Az életvitelszerű ott lakásra és a közös szülői felügyeleti jog gyakorlására vonatkozó nyilatkozatokat elektronikus beiratkozás esetén a KRÉTA e-Ügyintézés felületén - az adatok megadását követően - az „Előnézet” ikonra kattintva tudja letölteni és aláírást követően fel tudja tölteni a rendszerbe. Személyes megjelenéssel történő beiratkozás esetén a formanyomtatványokat az intézmény biztosítja.

Amennyiben az elektronikus úton történő beiratkozás a szülő/törvényes képviselő számára nem megoldható, a köznevelési intézmények lehetőséget biztosítanak a **személyes ügyintézés**re is. Tájékoztatjuk, hogy személyes megjelenéssel történő beiratkozás esetén a járványügyi helyzettel összefüggésben bevezetett fokozott óvintézkedésekkel kell számolni.

**A jelentkezések személyes benyújtására** naponta 8-16 óráig van lehetőség az iskolákban, melyhez időpontegyeztetés érdekében kérjük az oktatási intézmény telefonon történő megkeresését.

Felhívjuk a figyelmet arra, hogy a két szakaszban történő beiratkozás során **a második szakaszban** **csak egyetlen** általános iskolába kérheti a szülő/ törvényes képviselő gyermeke felvételét.

A beiratkozás intézményi részleteiről a választott iskola honlapján találhatók további információk, illetve telefonon is kérhető tájékoztatás.